Jeg synes, at det er en god strategi at spise antiinflammatorisk kost, og det bekræftes af en undersøgelse, hvor forskerne analyserede spisevanerne hos 208.000 personer fulgt gennem 30 år, fortæller fagtidsskriftet Gastroenterology. Dem, der gennem årene spiste mest inflammatorisk mad, havde 51 procent højere risiko for at pådrage sig Crohns sygdom. Faren steg også hos dem, der undervejs skiftede til at spise dårligere mad. Så grøntsager, bælgfrugter, fisk, fuldkornsprodukter, nødder, kerner, frø, fermenteret mad og gode olier, samt mindre sukker og forarbejdet mad, samt moderat med rødt kød og mejeriprodukter er efter alt at dømme noget af det bedste, man selv kan gøre. Vi kender ikke årsagen til Crohns sygdom, og mange risikofaktorer, herunder genetiske forhold, spiller formentlig ind. Den kroniske betændelse, altså inflammation, sidder hyppigst i sidste del af tyndtarmen, men kan ramme hele fordøjelseskanalen. Tarmvæggen bliver fortykket, betændt og forsnævret med kraftig rødme, rifter og sår på indersiden. Det kan føre til anfald med krampagtige mavesmerter, blodig diarré, nedsat appetit, vægttab, blodmangel og forstyrret menstruation.